Østensjø barne- og ungdomsteater

**Østensjø barne- og ungdomsteater** (**ØBUT**) er en teatergruppe basert i bydel Østensjø i Oslo.

## Historie

Teateret het opprinnelig Bøler barne- og ungdomsteater og ble opprettet i 1994 som et tiltak i regi av daværende Bøler bydel. Den drivende kraften i de tidligere årene var instruktør og produsent Ragnhild Sørvig fra den såkalte «Trafo’n», Amatørteatersenteret på Tøyen.

I juni 2001 ble driftsansvaret overført fra bydelen til foreldrene, og teateret ble stiftet som eget teaterselskap. I 2003, i forkant av etableringen av nye bydel Østensjø, ble navnet endret til Østensjø barne- og ungdomsteater.

Allerede i 2002 kunne det imidlertid vært kroken på døra for ØBUT. Den faste bevilgningen teateret tidligere hadde fått fra Bøler bydel, ble ikke videreført i budsjettet til nye bydel Østensjø. «Teater kan bli nedlagt», varslet *[[Nordstrands Blad]]* i juni 2004. Under et møte i bydelsutvalget uttalte daværende styreleder i ØBUT, Bjørnhild Stokvik, at hun var «fly forbanna og skuffet» over den manglende bevilgningen. Bydelsutvalget gjorde til slutt helomvending, og budsjettstøtten til ØBUT kom på plass. I desember 2005 kunne *Nordstrands Blad* melde at det igjen var «gode tider for barneteater». 

I 2024 foreslo byrådet i Oslo først å kutte driftsstøtten til ØBUT i budsjettet sitt, men snudde i andre runde og valgte likevel å videreføre støtten til teateret.

De første årene ble ØBUTs forestillinger vist i aulaen på Rustad skole, senere på Ulsrud videregående skole og Bøler skole. Siden 2011 har Bøler kirke vært arena både for de ukentlige øvingene og den årlige teaterfestivalen.

I 2014 ble ØBUT tildelt bydelsprisen, og 2019 fikk teateret Oslo bys kunstnerpris, «for sin rolle som kulturarena og lokal møteplass, hvor barn og unge i bydelen har fått utfolde seg kunstnerisk på tvers av alder og skoletilhørighet».

## Organisering

ØBUT består av en barnegruppe og en ungdomsgruppe med til sammen 50 medlemmer i alderen 9-16 år. Teateråret begynner ved skolestart i august og avsluttes med teaterfestivalen i mars/april. Skuespillerne har øvelser og holder sin årlige teaterfestival i Bøler kirkes lokaler.

Teateret er foreldredrevet, med arbeidsgrupper for scenografi, kostymer, PR/marked, café og styrearbeid. Bare instruktørene er proffe, og lys- og lydteknikere hyres inn for teaterfestivalen. 

## Forestillinger

### Bøler barne- og ungdomsteater
* 1997: *Den levende skogen*
* 1998: *West Side Story*
* 1999: *Trollmannen fra Oz*
* 2000: *Huset i skogen*
* 2001: *Jungelboken*
* 2002: *Grease*
* 2003: *Heksene*

### Østensjø barne- og ungdomsteater
* 2004: *Robin Hood*
* 2005: *Den store fargeslukeren* (ungdom) og *Snøhvit* (barn)
* 2006: *Romeo og Julie* (ungdom) og *Askepott* (barn)
* 2007: *Mord i mørket* (ungdom) og *Barnevaktens hemmelighet (barn)
* 2008: *Ærlig talt* (ungdom) og *Lost - fanget i et senter* (barn)
* 2009: *Jungelboken* (ungdom) og *Snehvit og de syv dvergene* (barn)
* 2010: *Heksene* (ungdom) og *Dracula* (barn)
* 2011: *Aladdin* (ungdom) og *Den gjerrige dommeren* (barn)
* 2012: *Frankenstein* (ungdom) og *Kjærlighetens rose* (barn)
* 2013: *En midtsommernatts drøm* (ungdom) og *Luna Tikk Takk' (barn)
* 2014: *Åfferdea? Jente som var så fæl til å spørre* (ungdom) og *Snehvit og de syv dvergene* (barn)
* 2015: *Jungelboken* (ungdom) og *Balladen om Robin Hood og Rikard Løvehjerte* (barn)
* 2016: *Skatteøya* (ungdom) og *Alladin og den magiske lampen* (barn)
* 2017: *Narnia* (ungdom) og *Peter Pan* (barn)
* 2018: *Pinocchio* (ungdom) og *James og kjempeferskenen* (barn)
* 2019: *Ronja Røverdatter* (ungdom) og *Trollmannen fra Oz* (barn)
* 2020: *Shrek the Musical* (ungdom) og *Robin Hood* (barn)
* 2021: *Oliver Twist (ungdom) og *Jorda rundt på 80 dager* (barn)
* 2022: *Annie* (ungdom) og *Sirkus Libanus* (barn)
* 2023: Skatten på Sjørøverøya (ungdom) og *Alice i Eventyrland* (barn)
* 2024: *Kvitebjørn* (ungdom) og *Peter Pan* (barn)
* 2025: *Grease* (ungdom) og *Katten med støvlene'' (barn)

## Referanser


## Eksterne lenker
*